Interesų zona

Interesų zona () – 2023 m. istorinė drama, kurią režisavo Jonathan Glazer. Tai Jungtinės Karalystės, Jungtinių Amerikos Valstijų ir Lenkijos bendros gamybos filmas. Christian Friedel vaidina nacių komendantą Rudolfą Hiosą, kuris su žmona Hedviga (akt. Sandra Hüller) stengiasi susikurti svajonių gyvenimą naujuose namuose prie pat Aušvico koncentracijos stovyklos.

Filmo premjera įvyko 2023 m. gegužės 19 d. 76-ajame Kanų kino festivalyje ir sulaukė plataus pripažinimo. Jis pelnė Didįjį festivalio apdovanojimą bei FIPRESCI premiją. 96-ųjų „Oskarų“ teikimo ceremonijoje drama buvo nominuota 5 apdovanojimams (įskaitant geriausio metų filmo, geriausio metų tarptautinio filmo ir geriausio režisieriaus apdovanojimus). Jis taip pat buvo nominuotas 3 „Auksiniams gaubliams“ ir 9 BAFTA apdovanojimams.

 Vaidmenys 

 Aktorius – veikėjas

 Christian Friedel – Rudolf Höss
 Sandra Hüller – Hedwig Höss
 Ralph Herforth – Oswald Pohl
 Daniel Holzberg – Gerhard Maurer
 Sascha Maaz – Arthur Liebehenschel
 Freya Kreutzkam – Eleonore Pohl
 Imogen Kogge – Linna Hensel
 Johann Karthaus – Klaus Höss
 Lilli Falk – Heidetraut Höss
 Nele Ahrensmeier – Inge-Brigitt Höss
 Luis Noah Witte – Hans-Jürgen Höss
 Kalman Wilson – Annegret Höss

 Filmo gamyba 
Išleidęs filmą „Po tavo oda“ režisierius J. Glazer susidomėjo tuo metu dar neišleistu Martin Amis romanu „Interesų zona“. Pagrindiniai romano veikėjai buvo laisvai paremti Aušvico koncentracijos stovyklos komendantu Rudolfu Hiosu ir jo žmona, tačiau Glazer nusprendė adaptacijoje pasinaudoti pačiomis istorinėmis asmenybėmis. Jis kelis kartus lankėsi Aušvice, o Hiosų rezidencijos vaizdas jį labai paveikė. Režisierius bendradarbiavo su Aušvico muziejumi ir kitomis organizacijomis, gavo specialų leidimą patekti į archyvus, kuriuose išnagrinėjo išgyvenusiųjų ir asmenų, dirbusių Hiosų namuose, liudijimus. Sujungęs šiuos liudijimus, Glazer palaipsniui sukūrė išsamų su šiais įvykiais susijusių asmenų portretą.

2019 m. režisierius patvirtino, kad projektas bus kuriamas, o „A24“, „Film4“, „Access Entertainment“ ir „House Productions“ jį bendrai finansuos ir prodiusuos.

Originalus Hiosų namas nuo karo pabaigos yra privati rezidencija. Scenografas Chris Oddy keletą mėnesių praleido už stovyklos sienos esantį apleistą namą paversdamas Hiosų rezidencijos kopija, o 2021 m. balandį pradėjo sodinti sodą, kad prasidėjus filmavimui jis jau žydėtų. Pagrindiniai filmavimo darbai prasidėjo Aušvice 2021 m. vasarą ir truko maždaug 55 dienas. Papildomi filmavimai vyko Jelenia Guroje 2022 m. sausio mėn.

Jonathan Glazer nenorėjo, kad stovykloje vykstantys žiaurumai būtų matomi, tik girdimi. Tuo tikslu garso dizaineris Johnnie Burn parengė 600 puslapių dokumentą, kuriame buvo aprašyti atitinkami Aušvico įvykiai, liudininkų parodymai ir didelis stovyklos žemėlapis, kad būtų galima tinkamai nustatyti atstumą ir garsų aidą.

 Atsiliepimai 
 Kritikai 
Filmo premjera sulaukė plataus kritikų pripažinimo. Recenzijų suvestinėje „Rotten Tomatoes“ 93 % iš 290 kritikų atsiliepimų yra teigiami, o vidutinis įvertinimas – 8,7/10. „Metacritic“ svetainė įvertino filmą 91 balu iš 100 galimų, remdamasi 57 kritikais, o tai reiškia „visuotinį pripažinimą“.

 Apdovanojimai ir nominacijos 
2023 m. Kanų kino festivalyje „Interesų zona“ laimėjo 4 apdovanojimus (įskaitant Didįjį apdovanojimą). Filmas buvo nominuotas 9 Britų kino akademijos apdovanojimams. 96-uosiuose „Oskarų“ apdovanojimuose istorinė drama nominuota 5 apdovanojimams, iš kurių svarbiausias – „Oskaras“ už geriausią metų filmą.

 Nuorodos 



 Išnašos 

Kategorija:2023 filmai
Kategorija:JAV filmai
Kategorija:Jungtinės Karalystės filmai
Kategorija:Lenkijos filmai
Kategorija:Istoriniai filmai
Kategorija:Dramos